《闫蓬头歌》
明代·胡应麟

闫先生，羽客流，发蓬蓬不裹头。身骑两白鹿，手掣䨥青虬。

前生身圣相追游，飞翔八极横九州。朝升大罗顶，暮宿昆崙丘。

木公授宝箓，王母发清讴。飞琼弄玉众仙女，行厨上食罗珍馐。

桃花万树核如瓮，东方小儿不敢求。何来醉闯拘翼座，脱巾露顶眠琼楼。

雷公轰轰上帝怒，谪向下土称蓬头。长身大腹状殊绝，赤颧红颊惊庸流。

方瞳射空碧电烱，紫髯拂地苍虹流。终朝一食气逾王，终夜不寝神长游。

严冬雪片大于席，寒冰十丈风飕飗。先生此时赤双足，单衣不御青貂裘。

道旁观者色沮丧，真仙出世谁能俦。和光颇类柱下史，玩俗或比蒙庄周。

仰天大笑暮云碧，茫茫下土皆蜉蝣。朅来偶过勾曲洞，乘鸾跨鹤三峰头。

乖龙左耳割不得，飘然一苇来南州。众中遇我心莫逆，片言立使千金投。

微辞奥旨发中夜，变化恍惚难先筹。时时诧我骨毛异，青城仙伯行相求。

三生石上事非远，努力缮性穷熏修。愧我中年薄闻道，尘埃碌碌随轩輶。

神明凋谢鬓发改，岂将身尺图封侯。感君便欲逐君去，乾坤万事同浮沤。

三公身贵竟何物，五阴四大俱悬疣。何如长啸出寥廓，霍然尽豁平生愁。

闫先生，且莫行，为我留，谪期未满堪夷犹。吾家别业武夷上，铁船丹灶悬高丘。

幔亭之君日来下，三山九曲随冥搜。他年挟尔棹歌去，坐看大海天咫尺，巨鳌赑屃浮中流。

珠宫贝殿耀金碧，清都绛阙喧琳球。鹍鹏一卧九万里，鸿鹄一举三千秋。

玉皇香案倘相忆，羽翰白日飞神州。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。